Raino Westerholm

Raino Olavi Westerholm (20. marraskuuta 1919 Kuusankoski – 1. kesäkuuta 2017 Helsinki) oli suomalainen Suomen Kristillisen Liiton kansanedustaja ja pitkäaikainen puheenjohtaja. Westerholm toimi kansanedustajana 1970−1979, ja puoluejohtajavuosinaan 1973–1982 hän luotsasi SKL:n useisiin vaalivoittoihin. Westerholm oli syyskuusta 2016 lähtien kuolemaansa saakka vanhin elossa ollut kansanedustajana toiminut henkilö.

Westerholm asetettiin kristillisten presidenttiehdokkaaksi kahdesti. Vuoden 1978 vaalissa hän sai omalta puolueeltaan 24 valitsijamiestä, ja lisäksi yksi Urho Kekkosen vaaliliiton kokoomuslainen valitsijamies antoi äänensä Westerholmille. Vuoden 1982 vaalissa Westerholmin takana oli SKL:n lisäksi Suomen kansan yhtenäisyyden puolue, mutta hän ei saanut ainuttakaan valitsijamiestä. Westerholm kampanjoi voimakkaasti vaalin ennakkosuosikkia, pääministeri Mauno Koivistoa vastaan, koska ”kristillisillä on vaikeat olot kaikissa niissä maissa, joissa presidenttinä on sosialisti”.

Kymen vaalipiiristä eduskuntaan valittu Westerholm oli koulutukseltaan metsänhoitaja (Helsingin yliopisto 1943). Hän työskenteli Kymi Oy:n asutusosastossa vuosina 1945−1950, metsäosastossa vuosina 1951−1973 ja kiinteistöosastossa vuosina 1973−1979. Kotiseudullaan Westerholm kuului muun muassa Kuusankosken kauppalan- ja kaupunginvaltuustoon sekä kirkkovaltuustoon. Sotilasarvoltaan hän oli majuri. Hän avioitui vuonna 1945 libristi Sirkka-Liisa Eirolan (1917–2017) kanssa, ja he saivat neljä lasta.

Teoksia

Lähteet

Aiheesta muualla 
 
 Raino Westerholmin muistokirjoitus Helsingin Sanomissa.
 
 

Kansanedustajat
Suomen Kristillisdemokraattien poliitikot
Suomen Kristillisdemokraattien puheenjohtajat
Helsingin kaupunginvaltuutetut
Kuusankosken kaupunginvaltuutetut
Kymen vaalipiiri
Suomalaiset metsänhoitajat
Vuonna 1919 syntyneet
Vuonna 2017 kuolleet